मुझे पता नहीं, ऐसा कितने बड़े लेवल पर भारतीय टीवी न्यूज चैनलों ने किया है लेकिन एक विश्वास पक्का है. वो ये कि हमारे टीवी न्यूज चैनल, खासकर हिन्दी के न्यूज चैनल -तिल का ताड़- बनाने में माहिर हैं. यहां टीआरपी की जंग इतनी तेज है कि कत्ल और खून-खराबे की ऐसी हृदय विदारक घटनाएं भी न्यूज रूम में जश्न का माहौल पैदा कर देती हैं. कुछ अतिउत्साही प्रोड्यूसर-एंकर-असाइमेंट और आउटपुट के लोग तो यहां तक कह बैठते हैं कि चलो, आज बढ़िया माल मिला है. आज तो इन विजुअल्स पर खूब खेलेंगे. फिर शुरु होता है इंसानों की मौत को बेचने का युद्धाभ्यास. फटाफट डिसिजन हो जाता है कि इस पर कौन-कौन और क्या-क्या स्पेशल बनेगा?? और फिर उसमें ऐसे प्रोड्यूसर-पत्रकार लगाए जाते हैं जो अपनी कलम से लफ्फाजी करके, शब्दों का मायाजाल बुनकर दर्शकों को इमोशनल करने, उन्हें देर तक उनके चैनल से चिपके रहने और अगर अति हो जाए तो दर्शकों को -रुलाने- का माद्दा रखता हो. यानी कि जिसकी कलम में तथाकथित जादू हो. जो जानता हो कि मौत को कैसे बेचना है. और फिर अतिउत्साही एंकर भी उस दिन खूब उछलते-मचलते हैं. उस दिन अपने वार्डरोब से सबसे झकास एंकरिंग वाला सेट निकालते हैं. मेकअप भी टंच होना चाहिए. और हां, दिखाने के लिए थोड़े गुस्से और थोड़े गम की छींटे स्क्रीन पर डालते रहना है. लेकिन उस दिन उसकी एंकरिंग ऐसी होनी चाहिए कि लोग सिर्फ उसे ही देखें, उसे ही सुनें और उसी के बताए-बनाए-बुने शब्दों से पूरी घटना को देखें.